钦定古今图书集成/明伦汇编/交谊典/第063卷 > 宋册府元龟 > 《为苏令本与岑内史启》陈子昂
## 钦定古今图书集成/明伦汇编/交谊典/第063卷 > 宋册府元龟 > 《为苏令本与岑内史启》陈子昂

某启：某闻“子以母贵，自古通方；礼以亲荣”，在昔恒理。
岂非奉上之道，休泰必同；膝下之恩，亲爱先及。伏惟
舅宠居密戚，位列崇班，实富贵于当今，允尊荣于前
代。居得言之地，据至要之途。九族同欣，皆凭于奖盼；
六亲咸赖，仰德于恩波。莫不拂拭生其羽仪，谈荐长
其光价。某自惟末品，忝在甥徒，早蒙抚育之恩，不殊
骨肉之爱。自痛无福，家祸遂缠，爰在孤遗，载延慈眷，
爱同诸子，礼越常流，遂得教训成人，策名从宦。舅又
曲垂顾念，恩甚庭闱，渭阳之情，实多荷戴。猥以庸薄，
叨累周行，自委质戎班，昭名果毅，经今一十三载矣。
而竟未一迁，仰望侪流，莫不皆居显位。旋观时辈，亦
已再历荣班。猥亦何人，空嗟留滞。虽命途乖舛，良或
甘心；然亲贵盈朝，岂忘提奖？所以仰瞻恩惠，不弃于
疏微；冀降慈仁，有怜于孤贱。伏愿舅大弘收采之眷，
特垂咳唾之恩，矜悯小子，使得宦及朋友，宠以亲荣。
私门载昌，幽冥是赖，岂不幸甚！岂不幸甚！无任仰企
之至，谨奉启不宣。